Inwoners moet nou dienste aan hulself lewer – DA NCP
Inwoners moet nou dienste aan hulself lewer
Die Demokratiese Alliansie is geskok dat noodsaaklike toerusting wat deur die Gamagara munisipaliteit aangekoop word, nooit in gebruik geneem word nie. Dis maklik om te spog met die aankoop van toerusting, maar skynbaar moeilik om daardie toerusting aan te wend!
'n Padskraper van R2.4 miljoen is byvoorbeeld in April 2015 vanaf Barlowworld aangekoop, met die onderneming dat twee operateurs opgelei sal word om die masjinerie te gebruik. Destyds het die munisipaliteit die kopie aan die groot klok gehang. Tot op hede is die padskraper egter net nog 'n rondstaner in die verkeersafdeling se werf en het dit nog nie eers 'n sentimeter glad geskraap nie. Trouens, dit lyk asof die masjien tans as vullisdrom gebruik word!
Van die opleiding het daar niks gekom nie.
Die gebruik van die padskraper word ook nie in die munisipaliteit se beplanning vir die 2016/17 boekjaar gemeld nie.
Die grondpaaie in Gamagara is in so 'n verskriklike swak toestand dat 'n boer in Deben sy eie skraper moes organiseer om grondpaaie in daardie omgewing glad te skraap. Is die munisipaliteit dalk trots daarop dat inwoners nou moet inspring om dienste aan hulself te lewer?
Daarby maak die hoeveelheid slaggate in die onderskeie dorpe dit onmoontlik om in 'n reguit lyn te bestuur. Slaggate, soos dié oorkant die Shoprite inkopiesentrum en in Ben Albertstraat naby die landroshof in Kathu, word gelos om feitlik daagliks groter te word. Moet daar eers 'n noodlottige ongeluk plaasvind voordat daar aandag geskenk sal word aan hierdie probleme?
Die Demokratiese Alliansie se raadslid, Henriëtte du Plessis, het telkemale hierdie kwessies aan die munisipaliteit gerapporteer. Haar klagtes val egter op dowe ore.
Anders as die ANC, beskou die DA die lewering van munisipale dienste in 'n ernstige lig. Dit is ook deel van ons verkiesingmanifes dat munisipale paaie in stand gehou moet word. Onder 'n DA-beheerde administrasie sal noodsaaklike toerusting nie rondstaan om te roes nie. Enigiemand wat wil sien dat daar 'n verandering in Gamagara kom, moet op die 3de Augustus vir die Demokratiese Alliansie stem.